Návrh

ZÁKON

z .............. 2016

**o podpore malého a stredného podnikania a o zmene a doplnení niektorých zákonov**

Národná rada Slovenskej republiky sa uzniesla na tomto zákone:

Čl. I

§ 1

Predmet úpravy

Tento zákon upravuje formy a spôsob poskytovania podpory a pôsobnosť Ministerstva hospodárstva Slovenskej republiky (ďalej len ,,ministerstvo“) v oblasti

1. podpory
2. mikropodnikov, malých podnikov a stredných podnikov,
3. záujemcov o podnikanie,
4. lepšej regulácie.

§ 2

Základné pojmy

(1) Na účely tohto zákona sa rozumie

1. podporou podpora, ktorú poskytuje ministerstvo podľa tohto zákona mikropodniku, malému podniku, strednému podniku alebo záujemcovi o podnikanie z verejných prostriedkov,[[1]](#footnote-1))
2. startupom obchodná spoločnosť povinne vytvárajúca základné imanie, so sídlom
v Slovenskej republike, od vzniku ktorej neuplynulo viac ako 36 mesiacov a ktorá je

1. inovačným podnikom,[[2]](#footnote-2))

2. mikropodnikom, malým podnikom alebo stredným podnikom[[3]](#footnote-3)) a

3. väčšina hlasovacích práv patrí fyzickým osobám, ktoré sú jej zakladateľmi,

1. grantom účelovo viazaný finančný príspevok poskytovaný z prostriedkov štátneho rozpočtu,
2. voucherom podporný poukaz poskytnutý mikropodniku, malému podniku, strednému podniku alebo záujemcovi o podnikanie súvisiaci s prijatím služieb v oblastiach vymedzených týmto zákonom,
3. koučovaním cielené posilňovanie potenciálu mikropodniku, malého podniku alebo stredného podniku, ktoré umožňuje maximalizovať jeho výkon,
4. mentoringom dlhodobé poskytovanie odborného poradenstva a odborného tréningu pre mikropodnik, malý podnik, stredný podnik alebo záujemcu o podnikanie, ktorého účelom je zlepšenie podnikateľských zručností a odborný rast,

g) rizikovým financovaním typ financovania, ktorého návratnosť nemusí byť v plnej výške zabezpečená a ktoré je poskytované mikropodniku, malému podniku alebo strednému podniku prostredníctvom

1. kapitálovej investície,[[4]](#footnote-4))

2. kvázi kapitálovej investície,[[5]](#footnote-5))

3. úveru,

h) sociálnym rizikovým financovaním typ financovania, ktorého návratnosť nemusí byť v plnej výške zabezpečená a ktoré je poskytované mikropodniku, malému podniku alebo strednému podniku, ktorý spĺňa podmienky podľa osobitného predpisu[[6]](#footnote-6)) prostredníctvom

1. kapitálovej investície,4)

2. kvázi kapitálovej investície,5)

3. úveru.

(2) Na účely tohto zákona sa ďalej rozumie

1. mikropodnikom subjekt,[[7]](#footnote-7)) ktorý spĺňa definíciu mikropodniku, podľa osobitného predpisu,3)
2. malým podnikom subjekt,7) ktorý spĺňa definíciu malého podniku podľa osobitného predpisu,3)
3. stredným podnikom subjekt,7) ktorý spĺňa definíciu stredného podniku podľa osobitného predpisu,3)
4. záujemcom o podnikanie akýkoľvek subjekt, ktorý nie je podnikateľom.7)

§ 3

Oblasti podpory

Ministerstvo môže poskytnúť podporu na

1. zakladanie mikropodnikov, malých podnikov a stredných podnikov,
2. rozvoj existujúcich mikropodnikov, malých podnikov a stredných podnikov,
3. vytváranie nových pracovných miest alebo udržanie existujúcich pracovných miest v malých podnikoch a stredných podnikoch,
4. zvyšovanie konkurencieschopnosti existujúcich mikropodnikov, malých podnikov a stredných podnikov a posilnenie ich postavenia na vnútornom trhu Európskej únie a mimo vnútorného trhu Európskej únie,
5. projekty združení na rozvoj mikropodnikov, malých podnikov a stredných podnikov,
6. zachovanie a rozvoj tradičných priemyselných odvetví, remesiel, tradičných ľudových remesiel a ľudových umeleckých výrob,
7. zakladanie a rozvoj startupov,
8. výskum a vývoj okrem pomoci poskytovanej podľa osobitných predpisov,[[8]](#footnote-8))
9. inovácie produktov, služieb a procesov,
10. zlepšovanie podnikateľského prostredia.

§ 4

Formy podpory

1. Priama podpora sa poskytuje ako
2. nenávratný finančný príspevok podľa osobitného predpisu,[[9]](#footnote-9))
3. grant,
4. pôžička,
5. úver,
6. kapitálová investícia4) a kvázi kapitálová investícia,5)
7. dotácia podľa osobitného predpisu.[[10]](#footnote-10))

(2) Nepriama podpora sa poskytuje ako

1. informácie a poradenstvo v oblasti podnikania,
2. vzdelávanie v oblasti podnikania,
3. voucher,
4. organizovanie a podpora účasti na stážach, súťažiach, výstavách alebo iných podujatiach zameraných na podporu podnikania,
5. koučovanie,
6. mentoring.

§ 5

Poskytovanie podpory

1. Podporu poskytuje ministerstvo na základe
2. schémy pomoci,[[11]](#footnote-11))
3. programu, v rámci ktorého sa podpora poskytuje subjektom podľa § 2 ods. 2 písm. d).
4. Proces schvaľovania podpory podľa odseku 1 písm. a) upravuje osobitný predpis.[[12]](#footnote-12))
5. Podmienky a mechanizmus poskytovania podpory podľa odseku 1 sú obsahom schémy pomoci, programu a výzvy na predkladanie žiadostí.

1. Schému pomoci a program vypracúva ministerstvo.
2. Program podľa odseku 1 písm. b) obsahuje
3. opis právneho základu,
4. názov poskytovateľa a vykonávateľa podpory,
5. oprávneného prijímateľa,
6. cieľ podpory,
7. oprávnené projekty,
8. oprávnené výdavky,
9. formu podpory,
10. rozpočet programu,
11. podmienky a mechanizmus poskytnutia podpory,
12. ustanovenia o procese posudzovania žiadosti,
13. kontrolu a vnútorný audit,
14. platnosť a účinnosť,
15. prílohy, ak takéto existujú.
16. Program po schválení ministerstvom uverejní ministerstvo v Obchodnom vestníku[[13]](#footnote-13)) a na svojom webovom sídle.
17. Podmienky programu nadobúdajú účinnosť dňom jeho uverejnenia v Obchodnom vestníku.13)
18. Poskytovanie podpory musí byť v súlade s pravidlami pre poskytovanie štátnej pomoci a minimálnej pomoci.[[14]](#footnote-14))
19. Podpora podľa § 4 môže byť použitá len v oblastiach ustanovených týmto zákonom a na účel uvedený v schéme pomoci alebo programe podľa odseku 1.
20. Finančné prostriedky štátneho rozpočtu určené na financovanie podpory podľa tohto zákona sú rozpočtované v rozpočtovej kapitole ministerstva.
21. Na poskytnutie podpory nie je právny nárok.

§ 6

1. Ministerstvo poskytuje podporu podľa tohto zákona
2. priamo alebo
3. prostredníctvom vykonávateľa[[15]](#footnote-15)) na základe písomnej zmluvy[[16]](#footnote-16)) uzatvorenej medzi ministerstvom a vykonávateľom.
4. Vykonávateľom môže byť
	1. príspevková organizácia alebo rozpočtová organizácia v pôsobnosti ministerstva,
	2. združenie právnických osôb s účasťou ministerstva založené na podporu a rozvoj malého podnikania a stredného podnikania, ktoré je prijímateľom dotácie podľa osobitného predpisu10) alebo
	3. právnická osoba so 100 % majetkovou účasťou štátu, ktorá poskytuje podporu podľa § 4 ods. 1 písm. b) až e).

(3) Vykonávateľ podľa odseku 2 písm. b) sa na účely tohto zákona považuje za finančnú inštitúciu a súčasne orgán vykonávajúci finančné nástroje podľa osobitného predpisu[[17]](#footnote-17)) alebo nástroje finančného inžinierstva podľa osobitného predpisu[[18]](#footnote-18)) v prípade poskytovania podpory podľa § 4 ods. 1 písm. c) až e).

(4) Ministerstvo poskytuje vykonávateľovi podľa odseku 2 prostriedky na realizáciu podpory podľa podmienok dohodnutých v písomnej zmluve podľa odseku 1 písm. b).

(5) Zmluva podľa odseku 1 písm. b) obsahuje

* 1. označenie zmluvných strán,
	2. predmet zmluvy,
	3. vymedzenie účelu poskytnutia prostriedkov,
	4. výšku poskytnutých prostriedkov,
	5. ďalšie podmienky, pri splnení ktorých sa peňažné prostriedky poskytnú alebo môžu byť použité,
	6. spôsob kontroly,
	7. dôvod a spôsob odstúpenia od zmluvy,
	8. vymedzenie času, na ktorý sa zmluva uzatvára,
	9. sankcie za porušenie podmienok zmluvy,
	10. meno, priezvisko, funkciu a podpis osoby oprávnenej konať za zmluvnú stranu.

(6) Podpora podľa § 4 ods. 1 sa poskytuje na základe písomnej zmluvy o poskytnutí podpory uzatvorenej medzi ministerstvom alebo vykonávateľom a subjektom prijímajúcim podporu.

(7) Zmluva podľa odseku 6 obsahuje

1. označenie zmluvných strán,
2. predmet zmluvy,
3. vymedzenie účelu poskytnutia podpory,
4. formu a výšku poskytnutia podpory,
5. oprávnené výdavky,
6. ďalšie podmienky, pri splnení ktorých sa peňažné prostriedky poskytnú alebo môžu byť použité,
7. spôsob kontroly,
8. dôvod a spôsob odstúpenia od zmluvy,
9. vymedzenie času, na ktorý sa zmluva uzatvára,
10. sankcie za porušenie podmienok zmluvy,
11. meno, priezvisko, funkciu a podpis osoby oprávnenej konať za zmluvnú stranu.

§ 7

Pôsobnosť ministerstva

Ministerstvo

1. strategicky plánuje, koordinuje, usmerňuje podporu malého a stredného podnikania v súlade so štátnou politikou podpory rozvoja malého a stredného podnikania,
2. poskytuje podporu podľa tohto zákona,
3. každoročne vypracúva a predkladá vláde Slovenskej republiky správu o stave podnikateľského prostredia za uplynulé obdobie,
4. rozhoduje o potrebe vykonať test vplyvov právnych predpisov a materiálov nelegislatívnej povahy na malé a stredné podniky podľa § 9.

Lepšia regulácia

§ 8

1. Lepšou reguláciou sa rozumie súhrn činností zameraných na znižovanie neprimeranej regulačnej záťaže podnikov a zlepšovanie podnikateľského prostredia v Slovenskej republike s dôrazom na mikropodniky, malé podniky a stredné podniky. Tieto činnosti zabezpečuje ministerstvo alebo vykonávateľ podľa § 6 ods. 2.
2. Činnosťami podľa odseku 1 sa rozumie
	1. posudzovanie a kvantifikácia vplyvov navrhovaných a existujúcich právnych predpisov a materiálov nelegislatívnej povahy prostredníctvom analýzy nákladov a prínosov jednotlivých možností a spôsobov regulácie na podnikateľské prostredie s dôrazom na mikropodniky, malé podniky a stredné podniky,
	2. vypracovanie návrhov opatrení na zníženie regulačnej záťaže mikropodnikov, malých podnikov a stredných podnikov za účelom zvýšenia konkurencieschopnosti podnikateľského prostredia a hospodárskeho rastu,
	3. realizácia testu vplyvov právnych predpisov a materiálov nelegislatívnej povahy na mikropodniky, malé podniky a stredné podniky podľa § 9,
	4. pomoc pri presadzovaní a zohľadňovaní špecifických požiadaviek mikropodnikov, malých podnikov a stredných podnikov,
	5. realizácia hodnotenia o prispôsobovaní právneho poriadku Slovenskej republiky právnym aktom Európskej únie nad rámec požiadaviek stanovených právnymi aktmi Európskej únie pri transpozícii európskych právnych predpisov týkajúcich sa podnikateľského prostredia do právneho poriadku Slovenskej republiky.

§ 9

 (1) Test vplyvov na mikropodniky, malé podniky a stredné podniky je súhrn činností, ktorých obsahom sú

1. posudzovanie a kvantifikácia vplyvov navrhovaných právnych predpisov a materiálov nelegislatívnej povahy na mikropodniky, malé podniky a stredné podniky,
2. identifikácia alternatívnych riešení obsahu právnych predpisov a materiálov nelegislatívnej povahy, ktorých cieľom je znižovanie regulačnej záťaže mikropodnikov, malých podnikov a stredných podnikov,
3. konzultácie so zástupcami mikropodnikov, malých podnikov a stredných podnikov.

(2) Vykonávanie testu vplyvov na mikropodniky, malé podniky a stredné podniky zabezpečuje ministerstvo alebo vykonávateľ podľa § 6 ods. 2 na základe metodiky pre vykonávanie testu vplyvov na malé podniky a stredné podniky, ktorú schvaľuje vláda Slovenskej republiky.

§ 10

Správa o stave malého a stredného podnikania v Slovenskej republike

1. Cieľom správy o stave malého a stredného podnikania v Slovenskej republike je
2. systematické monitorovanie a výskum malého a stredného podnikania,
3. navrhovanie opatrení na zníženie regulačnej záťaže pre mikropodniky, malé podniky a stredné podniky.
4. Správa o stave malého a stredného podnikania v Slovenskej republike sa vypracúva vo forme ročnej správy a je súčasťou správy o stave podnikateľského prostredia v Slovenskej republike s návrhmi na jeho zlepšovanie.

(3) Vypracovanie správy o stave malého a stredného podnikania v Slovenskej republike zabezpečuje ministerstvo alebo vykonávateľ podľa § 6 ods. 2.

§ 11

Kontrola

 (1) Ministerstvo vykonáva kontrolu dodržiavania podmienok podľa tohto zákona a podmienok dohodnutých v zmluve uzatvorenej v súlade s týmto zákonom.

(2) Prijímateľ je povinný umožniť ministerstvu riadny výkon kontroly a poskytnúť mu na tento účel všetku potrebnú súčinnosť, najmä predložiť listiny a doklady potrebné na výkon kontroly.

(3) Pôsobnosť orgánov kontroly upravená osobitnými predpismi[[19]](#footnote-19)) nie je týmto zákonom

 dotknutá.

 § 12

Prechodné ustanovenie

Platnosť schém a programov schválených pred dňom nadobudnutia účinnosti tohto zákona zostáva zachovaná.

Čl. II

Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 Z. z., zákona č. 512/2011 Z. z., zákona č. 69/2012 Z. z., zákona č. 223/2012 Z. z., zákona č. 287/2012 Z. z., zákona č. 345/2012 Z. z., zákona č. 352/2013 Z. z., zákona č. 436/2013 Z. z. zákona č. 102/2014 Z. z., zákona č. 292/2014 Z. z., zákona č. 324/2014 Z. z., zákona č. 374/2014 Z. z., zákona č. 171/2015 Z. z., zákona č. 357/2015 Z. z., zákona č. 375/2015 Z. z. a zákona č. 91/2016 Z. z. sa mení a dopĺňa takto:

V § 26 ods. 7 sa na konci pripája táto veta: „Rozpočtová organizácia, ktorou je ministerstvo hospodárstva, môže poskytovať úvery alebo pôžičky na účely podpory podnikania podľa osobitného predpisu.37b)“.

Poznámka pod čiarou k odkazu 37b znie:

„37b) Zákon č. .../2016 o podpore malého a stredného podnikania a o zmene a doplnení niektorých zákonov.“.

Čl. III

Zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z. a zákona č. 331/2015 Z. z. sa mení a dopĺňa takto:

1. V § 4 odsek 1 znie:

„(1) Dotáciu podľa § 2 písm. b) možno poskytnúť na úhradu prevádzkových nákladov združenia právnických osôb s účasťou ministerstva, ktoré realizuje schémy pomoci alebo programy podpory malého a stredného podnikania podľa osobitného predpisu,8) na ktoré sú v príslušnom rozpočtovom roku, na ktorý sa žiada dotácia vyčlenené finančné prostriedky v rozpočtovej kapitole ministerstva.“.

1. V poznámke pod čiarou k odkazu 8 sa citácia „Zákon č. 200/2011 Z. z. o Obchodnom vestníku a o zmene a doplnení niektorých zákonov“ nahrádza citáciou „Zákon č. ...../2016 Z. z. o podpore malého a stredného podnikania a o zmene a doplnení niektorých zákonov.“.
2. V § 4 ods. 2 sa slová „zabezpečuje administratívne činnosti na realizáciu programov podľa odseku 1 písm. a)“ nahrádzajú slovami „vykonáva realizáciu podpory malého a stredného podnikania podľa osobitného predpisu8)“.
3. V § 4 sa vypúšťa odsek 3.

 Doterajšie odseky 4 a 5 sa označujú ako odseky 3 a 4.

1. V § 4 odseky 3 a 4 znejú:

„(3) Dotácia podľa odseku 1 sa môže použiť aj na úhradu miezd, platov, odvodov, služobných príjmov a iných náhrad a osobných vyrovnaní zamestnancov a štatutárnych orgánov združenia právnických osôb s účasťou ministerstva, najviac však do výšky 1,7-násobku tarifného platu zamestnanca pri výkone práce vo verejnom záujme prislúchajúceho pre 12. platovú triedu a 12. platový stupeň ustanovených nariadením vlády Slovenskej republiky v príslušnom rozpočtovom roku.

 (4) Dotácia podľa odseku 1 sa môže použiť aj na úhradu oprávnených prevádzkových nákladov združenia právnických osôb s účasťou ministerstva súvisiacich s realizáciou podpory malého a stredného podnikania podľa osobitného predpisu.8) Za oprávnené prevádzkové náklady podľa prvej vety sa považujú všetky prevádzkové náklady, ktoré vznikli od 1. januára rozpočtového roka.“.

6. § 8 znie:

„§ 8

1. Dotáciu podľa § 2 písm. f) možno poskytnúť na financovanie projektov
2. zameraných na podporu inovácií,
3. priemyselného výskumu a experimentálneho vývoja,18)
4. rozvoja priemyselných klastrových organizácií,
5. riešených v rámci medzinárodných dohôd o vedecko-technickej spolupráci, vrátane nákladov na ich prípravu a na financovanie technických štúdií realizovateľnosti a vedecko-technických služieb zameraných na zabezpečenie konkurencieschopnosti.
6. Priemyselnou klastrovou organizáciou sa rozumie organizované zoskupenie odvetvovo alebo prierezovo zameraných nezávislých podnikateľských subjektov, malých a stredných podnikov, organizácií pôsobiacich v oblasti výskumu a vývoja a ďalších podporných inštitúcií, ktorých účelom je podporovať inovácie prostredníctvom zdieľania infraštruktúrnych kapacít a výmeny poznatkov a odborných znalostí medzi podnikmi a ostatnými organizáciami v zoskupení.
7. Dotáciu podľa odseku 1 možno poskytnúť na základe schválenej schémy pomoci18a) a výzvy na predkladanie projektov.
8. Dotáciu podľa odseku 1 možno poskytnúť fyzickej osobe podnikateľovi alebo právnickej osobe.
9. Ministerstvo môže poveriť administratívnymi činnosťami súvisiacimi s poskytovaním dotácií podľa odseku 1 právnickú osobu zriadenú ministerstvom.“.

Poznámka pod čiarou k odkazu 18a znie:

„18a) § 7 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).“.

 Poznámky pod čiarou k odkazom 17, 19 a 20 sa vypúšťajú.

7. V § 10 ods. 3 sa slová „programov podľa § 4“ nahrádzajú slovami „podpory malého a stredného podnikania podľa osobitného predpisu8).“

8. V § 10 ods. 7 písmená b) a d) znejú:

 „b) projektový zámer v štruktúre uvedenej v schéme pomoci podľa § 8 ods. 3,

 d) doklad o zriadení alebo založení žiadateľa v prípade žiadosti podľa § 8 ods. 1 písm. c)“.“.

9. V § 10 ods. 7 sa vypúšťa písmeno f).

10. V § 12 ods. 2 písm. c) sa slová „§ 3 ods. 1 písm. b) a c) a § 4“ nahrádzajú slovami
 „§ 3 ods. 1 písm. b) a c), § 4 a 8“.

11. Príloha č. 3 sa vypúšťa.

Čl. IV

Tento zákon nadobúda účinnosť 1. januára 2017.

1. ) § 2 písm. a) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-1)
2. ) Čl. 2 ods. 80 nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 Zmluvy (Ú. v. EÚ L 187, 26. 6. 2014). [↑](#footnote-ref-2)
3. ) Príloha I nariadenia Komisie (EÚ) č. 651/2014. [↑](#footnote-ref-3)
4. ) Čl. 2 ods. 74 nariadenia Komisie (EÚ) č. 651/2014. [↑](#footnote-ref-4)
5. ) Čl. 2 ods. 66 nariadenia Komisie (EÚ) č. 651/2014. [↑](#footnote-ref-5)
6. ) § 50a zákona č. 5/2004 Z. z. o službách zamestnanosti v znení neskorších predpisov. [↑](#footnote-ref-6)
7. ) § 2 ods. 2 Obchodného zákonníka. [↑](#footnote-ref-7)
8. ) Zákon č. 172/2005 Z. z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Zákon č. 185/2009 Z. z. o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov. [↑](#footnote-ref-8)
9. ) Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov. [↑](#footnote-ref-9)
10. ) Zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov. [↑](#footnote-ref-10)
11. ) § 7 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci). [↑](#footnote-ref-11)
12. ) Zákon č. 358/2015 Z. z. [↑](#footnote-ref-12)
13. ) Zákon č. 200/2011 Z. z. o Obchodnom vestníku a o zmene a doplnení niektorých zákonov. [↑](#footnote-ref-13)
14. ) Napríklad zákon č. 358/2015 Z. z, Nariadenie Komisie (EÚ) č. 1407 /2013 o uplatňovaní článkov 107 a 108 Zmluvy o fungovaní Európskej únie (Ú. v. EÚ C 326, 26. 10. 2012). [↑](#footnote-ref-14)
15. ) § 7 ods. 3 zákona č. 358 /2015 Z. z. [↑](#footnote-ref-15)
16. ) § 51 Občianskeho zákonníka, § 269 ods. 2 Obchodného zákonníka.  [↑](#footnote-ref-16)
17. ) Čl. 38 ods. 4 a 5 nariadenia Európskeho parlamentu a Rady EÚ č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347,20. 12. 2013). [↑](#footnote-ref-17)
18. ) Čl. 152 nariadenia (EÚ) č. 1303/2013. [↑](#footnote-ref-18)
19. ) Napríklad zákon č. 523/2004 Z. z. v znení neskorších predpisov, Nariadenie (EÚ) č. 1303/2013, zákon č. 292/2014 Z. z. v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov. [↑](#footnote-ref-19)